

**5ο ΕΡΓΑΣΤΗΡΙΟ ΔΕΞΙΟΤΗΤΩΝ**

**Συλλογίσου**

|  |  |
| --- | --- |
| **Χρονόμετρο** | **Χρονική διάρκεια:** 45’ (1 διδακτική ώρα) |
| Κέντρο | **Σκοπός**: Οι μαθητές/τριες να εκτιμήσουν τον ρόλο των φορολογικών αρχών σε κάθε κράτος-μέλος της Ε.Ε. και πώς τα δίκαια φορολογικά έσοδα μετατρέπονται σε πολύτιμες επενδύσεις και δημόσιες υπηρεσίες σε τοπικό και εθνικό επίπεδο, προσφέροντας καλύτερη ποιότητα ζωής σε όλους. |
| **Κομμάτια παζλ** | **Προσδοκώμενα μαθησιακά αποτελέσματα:** Μετά την ολοκλήρωση της διδασκαλίας, οι μαθητές/τριες θα πρέπει να είναι ικανοί/ές να:1. περιγράφουν τον *ρόλο των φορολογικών αρχών* (πού πληρώνω φόρους),
2. αναλύουν την έννοια του *προϋπολογισμού* (κοινός κουμπαράς),
3. διαχωρίζουν τις έννοιες του *κρατικού* (κουμπαράς μια χώρας) *και τοπικού προϋπολογισμού* (τοπικός κουμπαράς),
4. επιχειρηματολογούν για τη *συνεισφορά* των φορολογικών εσόδων σε επενδύσεις και δημόσιες υπηρεσίες.
 |
| **Αίθουσα** | **Προτεινόμενες διδακτικές προσεγγίσεις:** Διερευνητική και ομαδοσυνεργατική  |
| **Λίστα** | **Βασικά βήματα εργαστηρίου:*** **Δραστηριότητα 1:** «Ποιος συλλέγει τους φόρους και γιατί;»
* **Δραστηριότητα 2:** «Η περιπέτεια των μελισσών»
 |
| Υπολογιστής | **Υλικοτεχνική υποδομή:** Η/Υ, βιντεοπροβολέας, χαρτί, υλικά χειροτεχνίας, χρωματιστά post-it, ψάθινα καλαθάκια (ο/η εκπαιδευτικός έχει μεριμνήσει, πριν την πραγματοποίηση του εργαστηρίου, να ενημερώσει τους μαθητές να φέρουν για το σκοπό του εργαστηρίου ψάθινα καλαθάκια από το σπίτι τους ή υφασμάτινα σακουλάκια). |
| **Ανοιχτό βιβλίο** | **Πηγή: :** [**Γωνιά Εκπαιδευτικών TAXEDU (europa.eu)**](https://taxedu.campaign.europa.eu/el/teachers-corner) |

|  |  |  |
| --- | --- | --- |
| **Περιγραφή πορείας 5ου εργαστηρίου δεξιοτήτων: Συλλογίσου** | **Διδακτική τεχνική** | **Διδακτικά μέσα** |
| * **Δραστηριότητα 1: «Ποιος συλλέγει τους φόρους και γιατί;» (20 λεπτά)**
* Προβολή βίντεο μικρο-μάθησης (Micro-clip), μέσω της ψηφιακής πλατφόρμας (eportal) του TAXEDU.
* Επιγραμματικά, περιλαμβάνονται τα εξής:
	+ - Παρουσίαση του γενικού φορολογικού συστήματος.
		- Τοπικοί φόροι και τοπικός προϋπολογισμός: παραδείγματα και γενική χρήση των χρημάτων των τοπικών φόρων.
		- Κρατικός προϋπολογισμός: ο ρόλος και οι τύποι επενδύσεων, που στηρίζει ο κρατικός προϋπολογισμός.
		- Συμπέρασμα.
* Λεκτική αποτύπωση σεναρίου βίντεο μικρο-μάθησης.
 | * Επίδειξη
* Συζήτηση / Διάλογος
 | * Οπτικοακουστική παρουσίαση ψηφιακού υλικού
 |
| * **Δραστηριότητα 2: «Η περιπέτεια των μελισσών» (20 λεπτά)**
* Αναπαράσταση μελισσών, μελισσιού (κυψέλης) και απόδοση νέκταρ ως φόρος στη «Βασίλισσα» (Φορολογική Αρχή) από τους μαθητές/τριες, για να γίνουν πιο κατανοητές οι έννοιες του τοπικού και κρατικού προϋπολογισμού.
 |  | * Ομαδική εργασία
 |
| * **Ανάλυση και Συμπεράσματα (5 λεπτά):**
	+ Συζήτηση σχετικά με τις απόψεις των μαθητών/τριών για την είσπραξη των φόρων και τη σημασία της συλλογής και αξιοποίησης των φόρων.
	+ Ανασκόπηση των κύριων σημείων που καλύφθηκαν κατά τη διάρκεια του εργαστηρίου.
 | * Συζήτηση / Διάλογος
* Διάλεξη
 | * Πίνακας
 |

**Οδηγίες Εφαρμογής**

**ΔΡΑΣΤΗΡΙΟΤΗΤΑ 1**

**Ποιος συλλέγει τους φόρους και γιατί;**

****

[**Γωνιά Εκπαιδευτικών TAXEDU (europa.eu)**](https://taxedu.campaign.europa.eu/el/teachers-corner)

 **Micro-clip TAXEDU: Ποιος συλλέγει τους φόρους και γιατί;** (5:29’)

**Σύντομη περιγραφή:**

Το βίντεο παρουσιάζει τον ρόλο των φορολογικών αρχών σε κάθε κράτος-μέλος της Ε.Ε. και πώς τα φορολογικά έσοδα μετατρέπονται σε πολύτιμες επενδύσεις και δημόσιες υπηρεσίες σε τοπικό και εθνικό επίπεδο, προσφέροντας καλύτερη ποιότητα ζωής για όλους. Το σύστημα είσπραξης φόρων παρουσιάζεται με εύληπτο τρόπο, παρομοιάζοντάς το, με το πώς οι μέλισσες συλλέγουν και μοιράζονται τα απαραίτητα στο μελίσσι τους. Παρουσιάζονται οι έννοιες του τοπικού και του κρατικού προϋπολογισμού, οι τρόποι με τους οποίους αντλούν χρήματα και πώς τελικά ωφελούν τους/τις φορολογούμενους/ες.

****

**Βήματα δραστηριότητας:**

1. **Εισαγωγή**

Κάντε στους/στις μαθητές/τριες εισαγωγικές ερωτήσεις:

- Όταν οι γονείς σας πληρώνουν φόρους, πού πηγαίνουν τα χρήματα;

- Κρατά κανείς λογαριασμό του τι είδους φόρους πληρώνει κάθε φορολογούμενος/η; Ποιος/α;

- Αν όλα τα χρήματα που πληρώνουν οι φορολογούμενοι/ες καταλήγουν μαζί, ποιος/α αποφασίζει πώς θα χρησιμοποιηθεί το ποσό αυτό;

- Τι πληρώνετε με τα χρήματα των φόρων;

1. **Το γενικό φορολογικό σύστημα**

Συζητήστε το ρόλο των φορολογικών αρχών. Αναπτύξτε την παρομοίωση με το μελίσσι.

Ζητήστε από τους μαθητές/τριες να δώσουν παραδείγματα περιστάσεων από την καθημερινή ζωή στις οποίες συγκεντρώνονται χρήματα, για να ωφεληθεί όλη η οικογένεια ή ένα ευρύτερο σύνολο ανθρώπων.

1. **Ο τοπικός προϋπολογισμός**

Ζητήστε από την τάξη να σκεφτεί απαντήσεις στην ερώτηση του 2QT: «Γιατί, όμως, οι πόλεις, οι κωμοπόλεις και τα χωριά χρειάζονται δικές τους αποταμιεύσεις; Δεν αρκεί ο κρατικός προϋπολογισμός;»

Συζητήστε την κατάσταση στην πόλη / στην κωμόπολή/ στο χωριό σας. Συζητήστε το ειδικό φορολογικό καθεστώς στη χώρα ή στην περιφέρειά σας.

Δώστε παραδείγματα για να εξηγήσετε την αποκέντρωση («Ποιος θα αποφασίσει τι παιχνίδι θα πάρετε για τα γενέθλιά σας; Εσείς ή ο/η Διευθυντής/τρια του σχολείου;»)

Καταλήξτε στο πόσο σημαντικός είναι ο τοπικός προϋπολογισμός και η πληρωμή των τοπικών φόρων για την ενίσχυση του τοπικού προϋπολογισμού.

1. **Ο κρατικός προϋπολογισμός**

Συζητήστε την ανάγκη για κρατικό προϋπολογισμό, βάσει αυτής της ερώτησης του 2QT: «Αν όλες οι πόλεις, οι κωμοπόλεις και τα χωριά έχουν προϋπολογισμό και φροντίζουν τις ανάγκες τους με αυτόν, γιατί χρειαζόμαστε και τον εθνικό προϋπολογισμό;»

Δώστε παραδείγματα μεγάλων δημόσιων επενδύσεων στην περιοχή σας (αυτοκινητόδρομοι, φράγματα, αεροδρόμια κ.τ.λ.).

Συζητήστε ποιοι ωφελούνται από αυτές και γιατί είναι σημαντικό να υπάρχουν υπηρεσίες και υποδομές που ωφελούν ολόκληρες περιφέρειες και ολόκληρη τη χώρα.

Μιλήστε για τη στήριξη που προσφέρει ο κρατικός προϋπολογισμός στους τοπικούς προϋπολογισμούς.

1. **Ο ρόλος του φορολογουμένου**

Ρωτήστε πώς συντηρούνται οι δημόσιες επενδύσεις χρόνο με τον χρόνο. Αναλύστε πώς οι δημόσιες υποδομές επεκτείνονται και γιατί είναι σημαντικό να ωφελούνται όσο περισσότεροι πολίτες γίνεται.

Συζητήστε γιατί ο τοπικός και ο κρατικός προϋπολογισμός πρέπει να χρηματοδοτούνται κάθε χρόνο. Συζητήστε πόσο σημαντικό είναι να πληρώνονται οι φόροι για τα παραπάνω.

Εισάγετε την ιδέα των παιδιών ως φορολογουμένων (με κάθε αγορά που κάνουν).

1. **Συμπέρασμα**

- Ποιος/α εισπράττει φόρους;

- Τι συμβαίνει στα χρήματα των φόρων αφού εισπραχθούν; Για τι χρησιμοποιούνται;

- Τι είδη προϋπολογισμών υπάρχουν; Γιατί χρειαζόμαστε και τοπικό και εθνικό προϋπολογισμό; Ποιος/α ξαναγεμίζει τα δημόσια ταμεία;

- Γιατί είναι σημαντικό να τροφοδοτούμε τον κρατικό και τον τοπικό προϋπολογισμό με τα χρήματα που χρειάζονται;

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ΛΕΚΤΙΚΗ ΑΠΟΤΥΠΩΣΗ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

***ΣΕΝΑΡΙΟ: ΠΟΙΟΣ/Α ΣΥΛΛΕΓΕΙ ΤΟΥΣ ΦΟΡΟΥΣ ΚΑΙ ΓΙΑΤΙ;***

1. **Εισαγωγή**

→ εισαγωγικό πλαίσιο με στοιχεία οπτικής ταυτότητας

* 1. **Εισαγωγή του χαρακτήρα**

→ ο χαρακτήρας είναι ένας εξωγήινος σχεδιαστής μόδας

→ το προτεινόμενο όνομα είναι 2QT(Too Cute)

→ οι σκέψεις του 2QTεμφανίζονται ως κείμενο στην οθόνη.

→ εμφανίζεται ο τίτλος του κλιπ: «Ποιος συλλέγει τους φόρους και γιατί;»

*→* ***2QT****: Ποιος συλλέγει τους φόρους και γιατί;*

→ ο χαρακτήρας παρουσιάζεται στο κοινό- στο φόντο εμφανίζεται το σπίτι του 2QT(πλανήτης)

→ ο χαρακτήρας συστήνεται:

*→* ***2QT****: Γεια, είμαι ο 2QT! Σχεδιάζω πυραυλοκίνητα ρούχα!*

→ στην οθόνη παρουσιάζεται ένα παπούτσι που κινείται με πυραύλους

→ εμφανίζεται η Γη και επισημαίνεται η ΕΕ, συμπεριλαμβανομένου του Ηνωμένου Βασιλείου

*→* ***2QT****: Ήρθα στον πλανήτη Γη γιατί έχω ενθουσιαστεί με τα παπούτσια σας. Στον πλανήτη μου δεν χρειαζόμαστε παπούτσια. Έχω μια φανταστική ιδέα. Θα σχεδιάζω πυραυλοκίνητα παπούτσια. Θα κατασκευάζω τα προϊόντα μου στην Ευρωπαϊκή Ένωση. Οι Ευρωπαίοι λατρεύουν τα παπούτσια.*

→ Ο 2QTαναρωτιέται σχετικά με τη δυνατότητα δημιουργίας μιας εταιρείας

*→* ***2QT****: Κάπου διάβασα πως αν κάνω δική μου εταιρεία θα έχω πολλές υποχρεώσεις. Μια από αυτές είναι η πληρωμή φόρων.*

*→* ***2QT****: Όμως πού θα τους πληρώνω και τι συμβαίνει με τους φόρους αφού συγκεντρωθούν?*

*→* ***2QT:*** *Πρέπει να μάθω!*

1. **Το γενικό φορολογικό σύστημα**
	1. **Τοπικοί φόροι**

- Εμφανίζεται στην οθόνη ο 2QT

*→* ***2QT****: Γνωρίζω ότι οι φόροι είναι σημαντικοί αλλά δεν καταλαβαίνω πώς τα* *χρήματα των φόρων που πληρώνουν οι φορολογούμενοι/ες καταλήγουν στα* *σχολεία, στους δρόμους, στα νοσοκομεία και στα πάρκα.*

- η οθόνη αλλάζει: εμφανίζεται μια φορολογούμενη και κτίριο

*→* ***2QT****: Λοιπόν αυτή πληρώνει τον φόρο. Τα χρήματα τα συλλέγουν οι* *φορολογικές αρχές.*

- ένας άντρας εμφανίζεται μπροστά από το κτίριο με την κάρτα «Εφοριακός υπάλληλος"

- Ο εφοριακός αγγίζει το κτίριο κι ένα συρτάρι ταμειακής μηχανής εμφανίζεται πίσω από το κτήριο

- Τα χαρτονομίσματα μπαίνουν από τη φορολογούμενη στο συρτάρι της ταμειακής μηχανής

- Το συρτάρι κλείνει

- Και οι δύο (2) χαρακτήρες χαμογελούν.

- Εμφανίζονται πολλοί/ες φορολογούμενοι/ες, κτήρια και άνδρες και γυναίκες εφοριακοί

*→* ***Γυναικεία Φωνή****: Και αυτό συμβαίνει σε όλα τα κράτη μέλη της ΕΕ! Οι φορολογούμενοι/ες* *πληρώνουν τον φόρο που τους αναλογεί σε αυτό το μεγάλο, κοινό κουμπαρά.*

*→* ***2QT****: Κάτι μου θυμίζει αυτό! Τα χρήματα από τους φόρους συλλέγονται με τον* *ίδιο τρόπο που οι μέλισσες συλλέγουν γύρη για την κυψέλη τους.*

- αλλαγή οθόνης: μία κηρήθρα μελιού εμφανίζεται στο φόντο,

- διάφορα είδη μελισσών εισέρχονται στην οθόνη:

→ μία με κράνος οικοδόμου

→ μία με γραβάτα

→ μία με καπέλο σεφ

→ μία με μακριά μαλλιά, φούστα και τσάντα για ψώνια

*→* ***Γυναικεία Φωνή:*** *Ακριβώς! Όπως οι μέλισσες έτσι και οι φορολογούμενοι/ες καταθέτουν τις* *εισφορές τους σε μια κυψέλη.*

- κάθε μία από τις μέλισσες πηγαίνει στην κυψέλη με ένα σωρό κίτρινα νομίσματα,

*→* ***Γυναικεία Φωνή:*** *Και επιστρέφουν στην κυψέλη ξανά και ξανά για να πληρώσουν τους* *φόρους τους.*

- οι μέλισσες πετούν προς το κέντρο, και αφήνουν εκεί τα περισσότερα από τα φορτία τους με τα νομίσματα

*→* ***Γυναικεία Φωνή:*** *Ένα σημαντικό μέρος των χρημάτων πηγαίνει στον κρατικό* *προϋπολογισμό. Δηλαδή στον κουμπαρά κάθε χώρας.*

- Η εικόνα εστιάζει στη μέλισσα-κατασκευαστή και στη συνέχεια στη μέλισσα-καταναλωτή.

*→* ***Γυναικεία Φωνή****: Ο φόρος εισοδήματος που πληρώνουν οι εργαζόμενοι/ες, ο ΦΠΑ που* *πληρώνουμε κάθε φορά που αγοράζουμε ένα προϊόν, όλα τροφοδοτούν τον* *κρατικό προϋπολογισμό.*

- κάθε μέλισσα πετάει στη συνέχεια σε μια κηρήθρα και ρίχνει εκεί τα υπόλοιπα κέρματα,

*→* ***Γυναικεία Φωνή:*** *Το υπόλοιπο ποσό των χρημάτων πηγαίνει στην τοπική αυτοδιοίκηση.*

*→* ***Γυναικεία Φωνή:*** *Σε ορισμένες χώρες, οι φόροι που πληρώνουν οι πολίτες για το σπίτι τους* *ή το αυτοκίνητό τους πηγαίνουν στους τοπικούς προϋπολογισμούς. Σε άλλες χώρες όπως η Ελλάδα, οι τοπικοί προϋπολογισμοί χρηματοδοτούνται από τον κρατικό προϋπολογισμό, τον εθνικό κουμπαρά.*

*→* ***Γυναικεία Φωνή:*** *Έτσι κάθε πόλη, κωμόπολη και χωριό γεμίζει τον δικό της κουμπαρά.*

*→* ***2QT****: Γιατί όμως οι πόλεις, οι κωμοπόλεις και τα χωριά χρειάζονται δικές τους αποταμιεύσεις; Δεν αρκεί ο κρατικός προϋπολογισμός;*

- η κηρήθρα γεμίζει με μέλι: οι μέλισσες φεύγουν

*→* ***Γυναικεία Φωνή:*** *Γιατί οι δήμοι και οι περιφέρειες γνωρίζουν καλύτερα τις ανάγκες τους.* *Έχοντας δικά τους χρήματα είναι πιο εύκολο να πληρώνουν για να καλύψουν τις* *συγκεκριμένες ανάγκες.*

- δύο μέλισσες αρχίζουν να φτυαρίζουν το μέλι από μια κηρήθρα και το μέλι αρχίζει να χύνεται,

*→* ***Γυναικεία Φωνή:*** *Κοίτα τι συμβαίνει όταν συλλέξουν αρκετούς πόρους!*

- Από το μέλι δημιουργούνται ένα σχολείο και ένα νοσοκομείο.

*→* ***2QT****: Η πόλη μεγαλώνει και ζωντανεύει χάρη στις εισφορές που πληρώνουν* *όλοι/ες.*

- η οθόνη διευρύνεται - περισσότερες επενδύσεις εμφανίζονται στις κηρήθρες: σχολείο, νοσοκομείο, παιδική χαρά και ένας σταθμός δημόσιων συγκοινωνιών

*→* ***Γυναικεία Φωνή:*** *Και αυτό μπορεί να συμβεί οπουδήποτε ο τοπικός προϋπολογισμός έχει* *αρκετά χρήματα. Όταν οι φορολογούμενοι πληρώνουν τις εισφορές τους, οι* *πόλεις, οι κωμοπόλεις και τα χωριά μπορούν να αναπτυχθούν.*

- Ο 2QTδοκιμάζει το μέλι και χαμογελάει

*→* ***2QT****: Και όλοι στην κοινότητα απολαμβάνουν τις βελτιωμένες συνθήκες* *διαβίωσης! Τέλειο!*

1. **Εθνικοί φόροι**

- Ο 2QTπροβληματίζεται

*→* ***2QT****: Αν όλες οι πόλεις, οι κωμοπόλεις και τα χωριά έχουν προϋπολογισμό και* *φροντίζουν τις ανάγκες τους με αυτόν, τότε γιατί χρειαζόμαστε τον κρατικό* *προϋπολογισμό;*

- η μεγάλη κηρήθρα στη μέση ξεχειλίζει

*→* ***2QT****: Κοίτα, κάτι συμβαίνει! Τι είναι;*

- το μέλι που ξεχειλίζει από το κέντρο συνδέει όλες τις μικρότερες κηρήθρες

*→* ***Γυναικεία Φωνή:*** *Η κυβέρνηση χρησιμοποιεί τον κρατικό προϋπολογισμό για να χρηματοδοτήσει πολύ μεγάλα έργα, τα οποία δεν ωφελούν μόνο μια πόλη, αλλά ολόκληρη τη χώρα.*

*→* ***Γυναικεία Φωνή****: Σε εθνικό επίπεδο, τα χρήματα των φόρων πρέπει να αξιοποιούνται έξυπνα, να χρησιμοποιούνται σε υπηρεσίες και υποδομές που μπορούν να βελτιώσουν τη ζωή όσο το δυνατόν περισσότερων πολιτών.*

- Ο 2QTπετάει κατά μήκος των διαδρομών του μελιού

*→* ***Γυναικεία Φωνή:*** *Με αυτόν τον τρόπο το κράτος κατασκευάζει τους δρόμους που σε πηγαίνουν από τη μία πόλη στην άλλη.*

- εμφανίζεται μια μέλισσα αστυνόμος

*→* ***Γυναικεία Φωνή:*** *Και φροντίζει ώστε να απολαμβάνουμε όλοι μας την ασφάλεια που χρειαζόμαστε.*

- εμφανίζονται μέλισσες με καπέλα αποφοίτησης

*→* ***Γυναικεία Φωνή:*** *Και χρηματοδοτεί εκπαιδευτικά ιδρύματα όπως είναι τα δημόσια πανεπιστήμια για να έχουν όλοι πρόσβαση στην παιδεία.*

- ολόκληρη η κυψέλη εμφανίζεται στην οθόνη

*→* ***Γυναικεία Φωνή:*** *Αλλά για να μπορεί η κυψέλη να ικανοποιεί τις ανάγκες όλων, η κάθε μέλισσα πρέπει να κάνει το χρέος της. Μόνο αν κάθε μια μέλισσα ξεχωριστά προσφέρει στην κυψέλη μπορούμε όλοι να απολαμβάνουμε το μέλι.*

1. **Τελική οθόνη**

- Ο 2QTχαμογελά

- αντί για μέλισσες και κυψέλες, εμφανίζεται στην οθόνη μια ομάδα φορολογουμένων

*→* ***2QT****: Τώρα καταλαβαίνω γιατί είναι τόσο σημαντικό να συνεισφέρουμε όλοι.* *Τόσα πράγματα εξαρτώνται από μας.*

- τα παιδιά εμφανίζονται μπροστά από τους/τις ενήλικες

*→* ***2QT****: Ήξερες ότι ακόμη και τα παιδιά συνεισφέρουν στην κυψέλη? Πληρώνουν* *φόρο κάθε φορά που αγοράζουν κάτι.*

- Η εικόνα εστιάζει σε ένα παιδί, με μια μέλισσα να χαμογελά στον ώμο του

*→* ***2QT****: Συγχαρητήρια! Είσαι κι εσύ μια από τις φορολογούμενες μέλισσες και* *απολαμβάνεις τα οφέλη.*

- Το παιδί γυρίζει και χαμογελάει στη μέλισσα.

- Εμφανίζεται ένα σχολείο, ένα νοσοκομείο και μια παιδική χαρά

*→* ***2QT****: Επειδή τα χρήματα από τους φόρους καλύπτουν ότι χρειάζεσαι για να* *ζεις καλύτερα στο δήμο, την περιφέρεια, τη χώρα σου, όσο μικρός κι αν είσαι*

- Κλείνει η ιστορία.

**ΔΡΑΣΤΗΡΙΟΤΗΤΑ 2**

**Η Περιπέτεια των Μελισσών**

**Περιγραφή:**

Το παιχνίδι λαμβάνει χώρα σε έναν φανταστικό κόσμο, όπου οι μέλισσες είναι οι κύριοι κάτοικοι μιας χώρας γεμάτη μελίσσια και μέλι. Οι μέλισσες ζουν ειρηνικά και έχουν αρχηγό τη Βασίλισσα (Φορολογική Αρχή), που είναι υπεύθυνη για την είσπραξη των φόρων από τα μελίσσια, που εξασφαλίζουν την ευημερία όλων.

****

**Γενικοί Κανόνες του Παιχνιδιού** με τη συμβολική παρουσία του τοπικού και κρατικού προϋπολογισμού:

* 1. *Συλλογή νέκταρ*: Κάθε παίκτης – μαθητής/τρια είναι μια μικρή μέλισσα που πετάει από λουλούδι σε λουλούδι και συλλέγει νέκταρ. Τα λουλούδια (πολύχρωμα χαρτάκια) είναι διάσπαρτα στο χώρο και κάθε λουλούδι (χρωματιστό χαρτάκι) έχει μια ποσότητα νέκταρ.
1. *Φορολογική διαδικασία*: Καθώς οι παίκτες – μαθητές/τριες συλλέγουν νέκταρ, πρέπει να προσέχουν την «Βασίλισσα» (Φορολογική Αρχή), που υποδύεται ο/η εκπαιδευτικός, ο/η οποίος/α κινείται γύρω τους και τις εποπτεύει. Κάθε φορά που μια μέλισσα συλλέγει νέκταρ, πρέπει να παραδίδει ένα μέρος του ως φόρο για τη διασφάλιση της ευημερίας των κυψελών. Αυτοί οι φόροι αντιπροσωπεύουν τον *κρατικό προϋπολογισμό* και την είσπραξη φόρων από την κεντρική κυβέρνηση.
2. *Στόχος:* Η νίκη επιτυγχάνεται όταν οι παίκτες – μαθητές/τριες συλλέξουν τη μέγιστη ποσότητα νέκταρ, αποδίδοντας στη Βασίλισσα το μερίδιο των φόρων που τους αναλογούν, για την ευημερία όλων.

****

**Στόχος:** Με αυτό το παιχνίδι, οι μαθητές/τριες μπορούν να κατανοήσουν τον τρόπο λειτουργίας της φορολογίας και τη σημασία της εισπρακτικής αρχής στη διαχείριση των κοινοτήτων, όπως επίσης να αντιληφθούν πώς οι φόροι λειτουργούν σε διαφορετικά επίπεδα και πώς αλληλοεπιδρούν οι κεντρικές με τις τοπικές αρχές διακυβέρνησης με έναν διασκεδαστικό τρόπο. Επιπλέον, το παιχνίδι προάγει την ανταλλαγή και τη συνεργασία μεταξύ των παικτών, ενισχύοντας τις κοινωνικές και διαπροσωπικές δεξιότητες.

****

**Προετοιμασία και αναλυτικοί κανόνες παιχνιδιού**

* Ο/η εκπαιδευτικός χρησιμοποιεί χρωματιστά χαρτάκια, όπως post-it, που θα αντιπροσωπεύουν το νέκταρ. Τα τοποθετεί σε διάφορα σημεία της τάξης πριν την έναρξη του παιχνιδιού.
* Κάθε χρωματιστό χαρτάκι αντιπροσωπεύει το είδος νέκταρ και την αξία του σε μονάδες. Το απλό νέκταρ θα είναι πιο συνηθισμένο και εύκολο να το βρουν οι μαθητές/τριες, ενώ το σπάνιο και το πολύτιμο νέκταρ θα είναι λιγότερο εύκολο να βρεθεί ή σε πιο κρυφά και δύσκολα σημεία ανεύρεσης.

Συγκεκριμένα, οι **αξίες του νέκταρ** καθορίζονται ως εξής:

**1. Κοινό Νέκταρ (Χαμηλή αξία): Δέκα** (**50) κίτρινα** χαρτάκια σε εμφανή σημεία

**Αξία: Μία (1) μονάδα**

**2. Σπάνιο Νέκταρ Γύρη (Μεσαία αξία): Δέκα (10) πορτοκαλί** χαρτάκια σε λίγο πιο δυσπρόσιτα σημεία.

**Αξία: Τρεις (3) μονάδες**

**3. Πολύτιμο Νέκταρ (Υψηλή αξία): Πέντε** (**5) κόκκινα χαρτάκια** κρυμμένα και απαιτούν περισσότερη προσπάθεια για να τα βρουν οι μαθητές/τριες.

**Αξία: Πέντε (5) μονάδες**

* Ο/η εκπαιδευτικός χωρίζει τους/τις μαθητές/τριες σε τέσσερις-πέντε (4-5) ομάδες, ανάλογα με τον αριθμό των μαθητών/τριών της τάξης.
* Ο/η εκπαιδευτικός καθορίζει προκαθορισμένο χρονικό διάστημα για τη συλλογή του νέκταρ από τους/τις μαθητές/τριες [από τριάντα (30) δευτερόλεπτα έως ένα (1) λεπτό] και το ανωτέρω διάστημα θα αντιστοιχεί σε ένα γύρο. Συστήνεται χρήση χρονόμετρου.
* Ο/η εκπαιδευτικός μετά το τέλος κάθε γύρου, ως "Βασίλισσα", ζητά από την κάθε ομάδα να του αποδώσει μέρος του νέκταρ ως φόρο. Συγκεκριμένα, κάθε ομάδα πρέπει να αποδίδει μία (1) μονάδα νέκταρ για κάθε πέντε (5) μονάδες νέκταρ, που έχει συλλέξει (1/5, αναλογικός φόρος για τον κρατικό κουμπαρά) και τρεις (3) μονάδες νέκταρ ως πάγιος φόρος για τον τοπικό κουμπαρά (πληρώνουν όλοι/ες ανεξαρτήτως εισοδήματος).
* Σε περίπτωση που κάποια ομάδα δεν έχει συλλέξει καθόλου νέκταρ δεν υποχρεούται να πληρώσει αναλογικό φόρο, δηλαδή το 1/5 για τον κρατικό προϋπολογισμό. Υποχρεούται, όμως, να καταβάλει τις τρις (3) μονάδες νέκταρ για τον τοπικό προϋπολογισμό. Συνεπώς, αν μία ομάδα δεν έχει τους απαιτούμενους πόρους (νέκταρ), για να ανταποκριθεί στην πληρωμή των φόρων, χάνει και βγαίνει εκτός παιχνιδιού. Συνεχίζουν οι υπόλοιπες ομάδες το παιχνίδι παίζοντας σε γύρους.
* Στο μεταξύ, η ηττημένη ομάδα καλείται να συνεδριάσει σιωπηλά, για να αναλογιστεί τους λόγους που την οδήγησαν στην ήττα της, και είτε παρακολουθεί τις υπόλοιπες ομάδες να παίζουν ή μοιράζονται στις εναπομένουσες ομάδες.
* Επίσης, αν μία ομάδα δεν έχει κίτρινα χαρτάκια [μίας (1) μονάδας], προκειμένου να πληρώσει τον κρατικό φόρο [μία (1) μονάδα για κάθε πέντε (5) μονάδες νέκταρ], αλλά πορτοκαλί [τριών (3) μονάδων] ή κόκκινα [πέντε (5) μονάδων], δύναται να κάνει ανταλλαγή με άλλη ομάδα που έχει κίτρινα χαρτάκια.

***Ενδεικτικό Παράδειγμα παιχνιδιού με αξίες νέκταρ***

**Αρχή του Παιχνιδιού**

* Στην αρχή του παιχνιδιού, ο/η εκπαιδευτικός τοποθετεί τα χρωματιστά χαρτάκια σε διάφορα σημεία της τάξης.
* Οι μαθητές/τριες χωρίζονται σε ομάδες-κυψέλες.
* Κάθε ομάδα λαμβάνει ένα καλάθι για τη συλλογή του νέκταρ.

**Συλλογή Νέκταρ**

* Ο/η εκπαιδευτικός χρονομετρεί [τριάντα (30) δευτερόλεπτα κατ’ ελάχιστο και ένα (1) λεπτό μέγιστος χρόνος].
* Οι μαθητές/τριες - μέλισσες θα πρέπει να περιπλανηθούν και να συλλέξουν όσο το δυνατόν περισσότερο νέκταρ. Θα συγκεντρώσουν κίτρινα, πορτοκαλί και κόκκινα χαρτάκια, που αντιπροσωπεύουν το νέκταρ διαφορετικών αξιών και θα τα βάλουν στο καλάθι τους.

**Φορολογία**

* Όταν ο/η δάσκαλος/α, ως "Βασίλισσα", ζητήσει φόρους, οι μαθητές/τριες θα πρέπει να δώσουν ένα μέρος του νέκταρ που έχουν συλλέξει. Ο κρατικός φόρος είναι ένα ποσοστό από το συνολικό νέκταρ, που έχουν συλλέξει, δηλαδή μία (1) μονάδα νέκταρ για κάθε πέντε (5) μονάδες που έχουν συλλέξει και συγκεκριμένη αξία σε μονάδες για τον τοπικό προϋπολογισμό, που ορίζεται σε τρεις (3) μονάδες νέκταρ (ανεξαρτήτως της αξίας των χαρτιών).

**Ανταλλαγές**

* Αν μία ομάδα δεν έχει κίτρινα χαρτάκια, που αντιπροσωπεύουν σε αξία τη μία (1) μονάδα, για να πληρώσει τον φόρο, μπορεί να ζητήσει βοήθεια από τις άλλες ομάδες και να ανταλλάξουν χαρτάκια διαφορετικών αξιών.

**Τέλος του Παιχνιδιού**

* Κερδίζει η ομάδα που έχει συγκεντρώσει την περισσότερη ποσότητα νέκταρ στο τέλος του παιχνιδιού, έχοντας πληρώσει τους φόρους και διατηρώντας αρκετό νέκταρ, για να συνεχίσει να παράγει μέλι η κυψέλη.